ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Μαΐου 1995 για την περάτωση διαδικασίας αντιντάμπινγκ όσον αφορά εισαγωγές ορισμένων μηχανισμών για ρολόγια τσέπης ή χεριού, καταγωγής Μαλαισίας και Ταϊλάνδης (95/187/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 της 11ης Ιουλίου 1988, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 522/94 (2), και ιδίως τα άρθρα 5 και 9 παράγραφος 1,

Μετά από διαβουλεύσεις στο πλαίσιο της Συμβουλευτικής Επιτροπής,

Εκτιμώντας ότι:

Α. ΠΡΟΣΩΡΙΝΑ ΜΕΤΡΑ

(1) H Επιτροπή με τον κανονισμό (ΕΚ) αριθ. 1076/94 (3), στο εξής αναφερόμενο ως «ο προσωρινός κανονισμός», επέβαλε προσωρινό δασμό αντιντάμπινγκ στις εισαγωγές στην Κοινότητα ορισμένων μηχανισμών ρολογιών, καταγωγής Μαλαισίας και Ταϊλάνδης, που εμπίπτουν στον κωδικό ΣΟ 9108 11 00. Η ισχύς του δασμού παρετάθη για ανώτατο χρονικό διάστημα δύο μηνών με τον κανονισμό (ΕΚ) αριθ. 2198/94 (4) του Συμβουλίου. Η περίοδος ισχύος του προσωρινού δασμού έληξε στις 11 Νοεμβρίου 1994.

Β. ΣΗΜΕΡΙΝΗ ΚΑΤΑΣΤΑΣΗ ΤΟΥ ΚΟΙΝΟΤΙΚΟΥ ΒΙΟΜΗΧΑΝΙΚΟΥ ΚΛΑΔΟΥ

(2) Λίγο χρόνο μετά την επιβολή των προσωρινών μέτρων, ο μοναδικός κοινοτικός παραγωγός, η France Ebauches SA (στο εξής αναφερόμενη ως FE), η οποία ήταν και η καταγγέλλουσα κοινοτική βιομηχανία στη διαδικασία αυτή, ετέθη σε κατάσταση παύσεως των πληρωμών. Τον Οκτώβριο 1994, η Επιτροπή πληροφορήθηκε ότι το αρμόδιο γαλλικό δικαστήριο είχε κάνει δεκτή προσφορά μιας εταιρείας με την επωνυμία «Sociιtι Nouvelle France Ebauches SA» (στο εξής αναφερόμενη ως «SNFE»), για τη διατήρηση των δραστηριοτήτων της FE ως συνεχιζόμενης επιχείρησης.

(3) Δεδομένης της προαναφερόμενης μεταβολής στην κατάσταση του κοινοτικού βιομηχανικού κλάδου, η Επιτροπή εξέτασε κατά πόσον ο παράγοντας αυτός θα μπορούσε να οδηγήσει σε τροποποίηση των πορισμάτων της, όπως αυτά εκτίθενται στον προσωρινό κανονισμό. Από την άποψη αυτή, η Επιτροπή σημείωσε ότι ο καταγγέλλων κοινοτικός βιομηχανικός κλάδος συνίσταται σε μια εταιρεία, την FE, η οποία δεν αποτελεί πλέον κατασκευαστή των μηχανισμών ρολογιών, καθώς τις επιχειρηματικές δραστηριότητές της ανέλαβε η SNFE. Μετά από αυτήν την ενέργεια, η SNFE έχει ρητά ζητήσει να μην συνεχιστεί η διαδικασία. Υπό τις συνθήκες αυτές, καθώς η καταγγελία δεν υποστηρίζεται πλέον από παραγωγούς των οποίων η συνολική παραγωγή να αντιπροσωπεύει σημαντικό τμήμα της κοινοτικής παραγωγής του ομοειδούς προϊόντος, έγινε σαφές ότι τα προστατευτικά μέτρα δεν είναι αναγκαία, και ότι η διαδικασία θα πρέπει να τερματιστεί.

Γ. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(4) Ενόψει των ανωτέρω, η Επιτροπή συμπεραίνει ότι η διαδικασία θα πρέπει να τερματιστεί χωρίς την επιβολή προστατευτικών μέτρων.

(5) Υπήρξε διαβούλευση με τη Συμβουλευτική Επιτροπή, η οποία δεν ήγειρε αντιρρήσεις.

(6) Τα ενδιαφερόμενα μέρη ενημερώθηκαν σχετικά με τα ουσιώδη γεγονότα και το σκεπτικό βάσει του οποίου η Επιτροπή προτίθεται να περατώσει τη διαδικασία, και τους δόθηκε η ευκαιρία να διατυπώσουν τις παρατηρήσεις τους,

ΑΠΟΦΑΣΙΖΕΙ:

Άρθρο μόνο

1. Με την παρούσα απόφαση περατώνεται η διαδικασία αντιντάμπινγκ που αφορούσε ορισμένους μηχανισμούς ρολογιών που εμπίπτουν στον κωδικό ΣΟ 9108 11 00, καταγωγής Μαλαισίας και Ταϊλάνδης.

2. Τα ποσά που έχουν καταβληθεί ως εγγύηση συνεπεία της επιβολής προσωρινού δασμού αντιντάμπινγκ, σύμφωνα με τον κανονισμό (ΕΚ) αριθ. 1076/94 επιστρέφονται.

Βρυξέλλες, 31 Μαΐου 1995.

Για την Επιτροπή Leon BRITTAN Αντιπρόεδρος